KOMMISSIONENS BESLUTNING af 8. oktober 1996 om tildeling af kvoter for markedsføring i Fællesskabet af hydrochlorfluorcarboner for perioden 1. januar til 31. december 1996 (Kun de tyske, græske, engelske, franske, italienske og nederlandske udgaver er autentiske) (Tekst af betydning for EØS) (96/604/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3093/94 af 15. december 1994 om stoffer, der nedbryder ozonlaget (1), særlig artikel 4, stk. 8, og artikel 7, stk. 2, og

ud fra følgende betragtninger:

Ved artikel 4, stk. 8, i forordning (EF) nr. 3093/94 fastsættes det samlede beregnede niveau for hydrochlorfluorcarboner (HCFC'er), som producenter og importører må markedsføre eller selv anvende i perioden 1. januar til 31. december 1995 og i hver tolvmånedersperiode derefter; det svarer til 8 079 ONP(ozonnedbrydende potentiale)-vægtede tons;

i henhold til artikel 4, stk. 8, skal Kommissionen, efter proceduren i artikel 16, tildele hver producent eller importør en kvote, når den samlede mængde HCFC'er, som producenterne og importørerne markedsfører eller selv anvender, når op på 80 % af den fastsatte mængde, dog senest den 1. januar 2000;

med henblik på forordningens artikel 4, stk. 8, skal producenterne og importørerne af hydrochlorfluorcarboner ifølge forordningens artikel 17, stk. 1, litra b), hvert kvartal meddele Kommissionen deres produktion af HCFC'er, der er markedsført eller anvendt til eget formål inden for Fællesskabet, eller deres import til Fællesskabet;

tærsklen på 80 % blev nået i 1995; det er sandsynligt, at dette også vil være tilfældet i 1996, hvorfor det er nødvendigt at tildele kvoter for markedsføring for året 1996;

en del af den samlede kvote bør forbeholdes importører inden for Fællesskabet, som ikke producerer HCFC'er; i 1995 nåede ikke-producenternes importniveau op på ca. 2 % af den samlede disponible kvote; der er behov for en reserve til dækning af yderligere behov; i alt 3 % af den samlede kvote bør derfor dels forbeholdes importører, der ikke producerer HCFC, dels anvendes som en reserve til tildeling til HCFC-producenter inden for Fællesskabet til dækning af yderligere behov; dette svarer til 243 ONP-vægtede tons;

Kommissionen udsteder licenser til import af hydrochlorfluorcarboner til ikke-producerende importører efter anmodning fra de pågældende importører, og den ovennævnte reserve tildeles af Kommissionen efter proceduren i artikel 16;

forskellen mellem det samlede beregnede niveau for hydrochlorfluorcarboner, som må markedsføres i 1996, og den andel, der forbeholdes ikke-producerende importører og som reserve til dækning af yderligere behov, tildeles producenter inden for Fællesskabet; denne mængde svarer til 7 836 ONP-vægtede tons;

tildeling af kvoter af hydrochlorfluorcarboner med henblik på markedsføring sker efter princippet om kontinuitet, lighed og proportionalitet; Kommissionens kriterier ved fastsættelsen af markedsføringskvoter for producenter inden for Fællesskabet har været at gribe mindst muligt ind i markedet og forfølge det overordnede mål med forordning (EF) nr. 3093/94, dvs. yderligere at mindske produktionen og anvendelsen af stoffer, der nedbryder ozonlaget;

markedsføringskvoterne til producenterne er blevet fastlagt på grundlag af den markedsandel, som producenterne inden for Fællesskabet nåede i 1995; det er hensigtsmæssigt at tage 1995 som udgangsår, da dette var det første fuldstændige år, hvor HCFC'erne reelt begyndte at erstatte chlorfluorcarbonerne (CFC'er), da produktion og markedsføring af CFC'er generelt standsede i 1995 i overensstemmelse med forordning (EF) nr. 3093/94; den mængde HCFC'er, der skal tildeles i 1996, overskrider den samlede mængde HCFC'er, der blev markedsført i 1995; i forbindelse med kvotetildelingen er det derfor nødvendigt ligeledes at tage hensyn til forskellen mellem disse to tal; denne svarer til en mængde på 459,5 ONP-vægtede tons;

det vigtigste udgangspunkt for fastsættelse af markedsføringskvoterne for producenterne for 1996 er det samlede salg af hydrochlorfluorcarboner og de respektive markedsandele i 1995, beregnet i ONP-vægtede tons; dette svarer til en tildeling på 7 376,5 ONP-vægtede tons; denne beregningsmetode svarer generelt set til fremgangsmåden i forordning (EF) nr. 3093/94, samtidig med at den medfører det mindst mulige indgreb i markedet;

med hensyn til den yderligere mængde har det som udgangspunkt for tildelingen vist sig hensigtsmæssigt at anvende EF-producenternes respektive markedsandele, beregnet i metriske tons; i denne beregningsmetode tages der hensyn til, at nogle HCFC'er er mere skadelige for ozonlaget end andre, og denne metode er derfor i overensstemmelse med målene for forordning (EF) nr. 3093/94, som er yderligere at mindske de pågældende stoffers nedbrydning af ozonlaget;

de i denne beslutning fastsatte foranstaltninger er i overensstemmelse med udtalelse fra det i artikel 16 i forordning (EF) nr. 3093/94 omhandlede udvalg -

VEDTAGET FØLGENDE BESLUTNING:

Artikel 1

1. Mængden af de af forordning (EF) nr. 3093/94 omfattede hydrochlorfluorcarboner, beregnet i overensstemmelse med samme forordnings artikel 4, stk. 8, som producenter og importører må markedsføre eller anvende selv inden for Fællesskabet i 1996, udgør 8 079 ONP-vægtede tons.

2. Mængden af de af forordning (EF) nr. 3093/94 omfattede hydrochlorfluorcarboner, som producenter må markedsføre eller anvende selv inden for Fællesskabet i 1996, udgør 7 836 ONP-vægtede tons.

3. Mængden af de af forordning (EF) nr. 3093/94 omfattede hydrochlorfluorcarboner, som Kommissionen tildeler importører i Fællesskabet, der ikke producerer HCFC'er, og som den afsætter som reserve til producenterne til dækning af yderligere behov, udgør 243 ONP-vægtede tons.

Artikel 2

Kvoter til markedsføring eller egen anvendelse af hydrochlorfluorcarboner til producenter inden for Fællesskabet i perioden 1. januar til 31. december 1996 tildeles de i artikel 3 anførte virksomheder, jf. bilaget (2).

Artikel 3

Denne beslutning er rettet til følgende virksomheder:

Allied Signal Fluorochemicals Europe B.V.

Kempenweg 90

NL-6000 AG Weert

DuPont de Nemours B.V.

Baanhoekweg 22

NL-3313 LA Dordrecht

Ausimont SpA

Via S. Pietro 52

I-20021 Bollate

Elf Atochem SA

4, cours Michelet

F-92091 Paris-La Défense 10 Cedex

Hoechst AG

Aktiengesellschaft

Bruningstraße 50

D-65926 Frankfurt

Rhône-Poulenc Chemicals Ltd

PO Box 46 - St Andrews Road

Avonmouth

GB-Bristol BS11 9YF

Chemical Industries of Northern Greece SA

(SICNG)

Thessaloniki Plant

PO Box 10 183

GR-541 10 Thessaloniki

ICI Klea

PO Box 13

The Heath - Runcorn

GB-Cheshire WA7 4QF

Solvay

Rue du Prince Albert, 33

B-1050 Bruxelles.

Udfærdiget i Bruxelles, den 8. oktober 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 333 af 22. 12. 1994, s. 1.

(2) Bilaget offentliggøres ikke, da det indeholder fortrolige oplysninger.